15. travnja - posljednji dan za porezne prijave Amerikanaca (14/4/02) - 2002-04-14
Linda deMarlor, iz tvrtke Taxmasters, Inc., tvrdi da su Amerikanci izuzetno pošteni u svojim poreznim prijavama
Sutra, 15. travnja ističe rok u kojem milijuni Amerikanaca moraju predati svoje porezne prijave. Tim povodom razgovarali smo s Lindom deMarlor, poreznim stručnjakom, koja već godinama radi s poreznim obveznicima. Linda deMarlor predsjednica je kompanije Taxmasters, Incorporated sa sjedištem u Rockvilleu u saveznoj državi Maryland. Taxmasters ima više od dvije tisuće klijenata u preko pedeset država svijeta. Gospođa deMarlor pomaže u pripremanju poreznih prijava članovima kongresa, liječnicima, profesionalnim sportašima, pa i nekim novinarima Glasa Amerike. Također, često gostuje na radiju i televiziji, gdje odgovara na pitanja publike o porezima. Kako kaže, ovih dana ima posla preko glave, jer je rok za podnošenje poreznih prijava pred vratima. Važan dio njenog rada odnosi se pronalaženje poreznih olakšica, kroz koje njeni klijenti mogu uštedjeti na porezima. "Najtipičnija porezna olakšica za Amerikance jest njihov kredit za kuću ili stan, kao i porezi koje plaćaju na svoje nekretnine. To je ujedno vjerojatno i najveća olakšica. Ukoliko žive u jednoj od 47 saveznih država koje imaju svoj porez na prihod, također mogu kredit za kuću uzeti kao poreznu olakšicu na taj porez. Tu su i troškovi vezani uz liječenje. Ukoliko oni prelaze 7 i pol posto vašeg prihoda, možete ih izdvojiti kao poreznu olakšicu. No, to vrijedi samo za vrlo bolesne osobe, s vrlo visokim troškovima liječenja, te za vrlo siromašne osobe." Linda deMarlor radi s ljudima najrazličitijih zanimanja i imovinskih stanja. Kako kaže, dnevno primi do osam klijenata, od kojih ih je možda polovina vrlo bogato, dok su drugi mladi ljudi koji su tek stupili u radni odnos i koji se raduju i najmanjem povratu poreza. "Većina mojih klijenata dobiva povrat poreza. Kao što znate, u našem poreznom sustavu, porezi se izdvajaju na izvoru prihoda. Dakle, ukoliko imate posao, porezi vam se izdvajaju iz plaće i na kraju godine nemate nikakvih problema i obično ćete dobiti i povrat. Najveće probleme zapravo imaju osobe koje su – kako kažemo – samostalno zaposlene - recimo, liječnici, pravnici, trgovci nekretninama. Njima se porezi ne izdvajaju iz prihoda, pa ih krajem godine obično čekaju veliki porezni računi. Treba platiti savezni porez, porez savezne države u kojoj žive, porez za socijalnu skrb i porez za državno zdravstveno osiguranje za starije osobe. Svi ti porezi mogu biti prilično visoki." Gospođa deMarlor ocjenjuje da su Amerikanci izuzetno pošteni u svojim poreznim prijavama. Kako kaže, daleko su agresivniji strani državljani, koji imaju američke putovnice ili radne dozvole. Oni su često, objašnjava ona, navikli da u svojim rodnim zemljama prijavljuju daleko manja primanja od svojih stvarnih primanja. U Americi takve nerealne porezne prijave – kaže gospođa deMarlor – u pravilu privlače pažnju Porezne službe, koja zatim sama utvrđuje koliko poreza obveznik doista mora platiti. A s Poreznom službom – upozorava ona – nema pregovaranja. Prema njenim riječima, američki državljani, bez obzira na to u kojoj zemlji žive, moraju svake godine podnositi porezne prijave američkog Poreznoj službi. "Jedan od mojih klijenata je talijanski liječnik, koji je studirao u Sjedinjenim Državama. Kada se sa suprugom vratio u Italiju, zadržao je svoju talijansku putovnicu. Svih šestoro njegove djece ima američke putovnice. Iako nikada nisu živjeli u Sjedinjenim Državama, ipak moraju podnositi porezne prijave. Taj je liječnik želio na svojoj poreznoj prijavi prikazati nerealno nizak prihod. Rekla sam mu – “Vozite mercedesa, djeca vam idu u privatne škole, a supruga nosi krznene bunde. Ne mogu potpisati takvu poreznu prijavu.” Njega su zapravo brinuli porezi u Italiji, no rekla sam mu da prema američkoj poreznoj službi mora biti iskren." Gospođa deMarlor vjeruje da poreze treba korektno plaćati. Kako je rekla, svatko treba pošteno platiti svoj udio, ali nitko ne treba platiti više od toga. Što se tiče samih poreznih prijava, većini građana treba profesionalna pomoć u njihovoj pripremi, jer su porezni zakoni vrlo složeni. "Kada su porezi uvedeni 1913, porezni je zakon imao ukupno 32 stranice. Danas, ukoliko želite podnijeti jednostavnu poreznu prijavu – ako niste vjenčani, redovito ste zaposleni i nemate olakšica – samo upute za ispunjavanje te prijave imaju 32 stranice. Porezni zakoni su doista vrlo složeni i ne znam kako se od ljudi očekuje da ispune svoje prijave bez profesionalne pomoći." Prošle godine – kaže gospođa deMarlor, predsjednica kompanije Taxmasters, Inc. – njena je tvrtka dobila deset tisuća stranica izmjena poreznih zakona. Kako – pita se ona - može prosječni Amerikanac naći u tim tisućama stranica upravo onu stranicu ili dvije koje se odnose na njega? Unatoč izazovima s kojima se susreće, gospođa DeMarlor uživa u svojem poslu. Kako kaže – sa svakim klijentom, s kojim provede oko sat vremena, na neki način rješava cijelu njegovu financijsku situaciju. Najvažniji dio njenog posla je – dobro upoznati svakog klijenta. Porezni stručnjak mora znati sve o klijentu – njegove financijske obveze, obiteljsku situaciju, troškove vezane uz posao, moguće naslijeđe ili školovanje. Na temelju svih tih podataka – kaže gospođa deMarlor – porezna se prijava može strukturirati tako da bude od koristi klijentu, da mu možda omogući bolju budućnost. Gospođa deMarlor ističe da 98 posto umirovljenih Amerikanaca ne može preživjeti, bez financijske pomoći – bilo da dolazi od njihove djece, crkve ili socijalne skrbi. Stoga, kako kaže, svakom svojem klijentu – bilo bogatom ili ne – na kraju preporuča isto – da budu što štedljiviji. (IK)